b'\n_START_ARTICLE_\nR (programmeringsspr\xc3\xa5k)\n_START_PARAGRAPH_\nR er et programmeringsspr\xc3\xa5k og system for statistiske beregninger og grafikk som opprinnelig ble utviklet av Ross Ihaka og Robert Gentleman ved University of Auckland, New Zealand. I motsetning til andre programmer for statistiske beregninger som f.eks. SPSS, Statistica og Stat-A er brukergrensesnittet ikke prim\xc3\xa6rt grafisk, kontrollen av beregningene foreg\xc3\xa5r ved at man skriver kommandoer.  Modellen for spr\xc3\xa5ket var programmeringsspr\xc3\xa5ket S som blir benyttet i en annen (kommersiell) statistikkpakke ved navn S-Plus. Den siste har ogs\xc3\xa5 et menybasert grafisk brukergrensesnitt.  Idag blir R videreutviklet som R Project av R Development Core Team under The R Foundation.  Navnet p\xc3\xa5 systemet har dels bakgrunn i f\xc3\xb8rste bokstav i fornavnet til de opprinnelige utviklerne og er dels et spill p\xc3\xa5 navnet til modellen "S"._NEWLINE_R har etter hvert blitt en de facto-standard for utvikling av statistiske teknikker.  Programmerings-spr\xc3\xa5ket er sterkt objekt-orientert.  Det er meget fleksibelt, spesielt p\xc3\xa5 grunn av tilgjengeligheten til et meget stort antall (mer enn 5000) mer spesialiserte "pakker" ("packages") som kan legges til grunnversjonen av systemet man f\xc3\xa5r ved f\xc3\xb8rste installasjon.  Disse best\xc3\xa5r vanligvis av et sett spesialiserte funksjoner med tilh\xc3\xb8rende datasett og dokumentasjon.  Man kan derfor skreddersy sin versjon av systemet til egne behov._NEWLINE_I bruksm\xc3\xa5te skiller R (og S) seg ogs\xc3\xa5 fra statistikkpakkene nevnt ovenfor ved at man har ett (eller flere) arbeidsomr\xc3\xa5der ("workspace") som kan inneholde tidligere resultater, egne funksjoner, og datasett._NEWLINE_Kildekoden til R er fritt tilgjengelig under GNU General Public License. Den finnes i kompilerte utgaver for Macintosh, Windows og de fleste Unix-variantene.'